Lɔ́ŋɔ́ áyēngá, ǎ Ńkokóm mīníngá yā wá ndzí kig byé yiága biá miǹtag ai biá məfon wa yǎ wá ndzí kig wóg mīńtyé mí ǹkogolo ! Amú bɔ́n bə́ bə́təbə bə́ nə abuí bə́ lodo bɔ́n bə́ mīníngá ndá, Ǹtondôbə énye a kɔ́bɔ̄. 2Woŋólō ndá dzoe, ndamíŋi biyé yā ndá dzoe hə ǹdaman, líndígi miǹkɔ̌l míe, ó yəm mvi dzóé á sí á kpím. 3Amú wayi tóle á ḿbɔ̄ ńnōm ai á ḿbɔ̄ ńgāl, mvɔŋ bod dzoe yayi kabǎn məyɔŋ, bod bóē bâyi yaman á bə́tísɔn bə́ nə̄ bīlíg. 4Tə wambáda, wǎyǐ kig sáma, tə wawóg osɔ́n, é dzóm wawóg osɔ́n yá sə́ kīg fə, amú wayi vóan osɔ́n yā ábǒg énânga dóe, təge bǎd tsǒg mīńtyé yā ábǒg ńkús doe. 5Ényɔ́ á ngākom wa ńnyē a nə́ ńnōm woe; dzwé díé á nə̄ nâ Zambá miǹkunda; ǹkode woe a yi bɔ dzwé naa M̀fúfúbu yǎ Ísraɛ̂l, Zambá sí ndon ésə. 6Ǹtí á ngādúgan wa lóe anə́ é mīníngá bə́ ngádzoge, é mīníngá yǎ ńnə́m ó nə́ ńdzugan ai miǹtyé, ǹlǔg miníngá yǎ bə́ ngátəb hála a ngə́lə ngɔn: Zambá woe ńnye a kɔ́bɔ̄ nálā. 7Mə ngádzoge wa mǎn étun ábǒg, ai bǎn mam bəziŋ, mayi wa dúgán tógan, amú mə nə ǹnə́m ngɔ́l ábuí. 8Mə ngásɔli wa asú dáma tsətsad ai é mān ólún mə̄ mbə̄ wógo ai wa, ńdɔ̄ ḿból ngɔ́l dzama e nə́ təge man, asú tē mə̄ ngádúgan wa yén ngɔ́l: Ǹtí Ǹkode woe ńnye a dzó nálā. 9Ádzó dī á nə ma hə anə́ dzǎm yā ábǒg Nóe, é Nóe yǎ mə̄ ngákani sɔŋ nâ mvəŋ yǎ ngābadə́ kig ndáman sí; éyə̄ hḿ fə mǎkani sɔŋ nálā nâ mǎyí kīg fə wa badə́ wōg ólūn á nyɔ́l, tɔ á badə́ wa və́ bidzo. 10Miǹkǒl mí fyáŋán tigidan, mvéd miǹkǒl é fyáŋan nyamadan, ma təge wa dzogě yēn ngɔ́l, ma təge dzogě naa amvóé dáma bía wa á badə sə́gəzan: éyə ngɔ́l ngɔ̄lɔ a kɔ́bɔ̄ nálā, Ǹtí woe. 11Ḿból ō nə̄ ḿbūbūá mīníngá, ḿból ō man yǎ kād ai ahə́b, təge ai é dzóm yávɔ́li wa, asú tē mādúgan wa lóŋ éyɔŋ efə́, 12mayi wa lóŋ á mim̀bəmbə mə́kɔ́g ā yōb, miǹkum míe myâyi lóŋoban ai ngɔ̌g mətabí, mim̀bɛ́ míe ai é ngɔg yáfyɛ á ngén ngén ngén, ongóla woe a yi lóŋoban ai məkɔ́g mə́ mvɔ́d.